Diari Oficial de la Generalitat Valenciana


Sumari del DOGV 6391, del 05-11-2010 (2010/11171)

RESOLUCIÓ de 29 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Generalitat i l'Organisme Autònom Prefectura Central de Trànsit del Ministeri de l'Interior en matèria d'explotació dels sistemes de gestió de trànsit.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6391

Data del DOGV
:   05-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/11991


Data del document
:   29-10-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 29 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Generalitat i l'Organisme Autònom Prefectura Central de Trànsit del Ministeri de l'Interior en matèria d'explotació dels sistemes de gestió de trànsit.  
 [2010/11593]  
La Generalitat i l'Organisme Autònom Prefectura Central de Trànsit del Ministeri de l'Interior han subscrit, després de la tramitació prèvia reglamentària, el 19 d'agost de 2010, el conveni marc de col·laboració en matèria d'explotació dels sistemes de gestió de trànsit.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1520/2010, i que figura com a annex d'esta resolució.  
Valencia, 29 d'octubre de 2010.- La directora general del Secretariat del Consell: Mª Teresa Lleó Alonso.  
Conveni marc de col·laboració entre la Generalitat de la Comunitat Valenciana i l'Organisme Autònom Prefectura Central de Trànsit del Ministeri de l'Interior en matèria d'explotació dels sistemes de gestió de trànsit  
València, 19 d'agost de 2010  
D'una banda, Mario Flores Lanuza, conseller d'Infraestructures i Transport, especialment facultat per a este acte per l'Acord del Consell de la Generalitat, amb data 5 de juny de 2009.  
I, d'una altra banda, Federico C. Fernández Alonso, subdirector general de Gestió del Trànsit i Mobilitat, de la Direcció General de l'Organisme Autònom Prefectura Central de Trànsit (d'ara en avant DGT), del Ministeri de l'Interior, amb domicili a Madrid, carrer Josefa Valcárcel, 28, a la qual ha sigut delegada la firma d'este conveni marc, amb data 29 d'abril de 2009, pel director general de l'esmentat organisme autònom, que va ser nomenat pel Reial Decret 1087/2004, de 7 de maig (BOE núm. 112, de 8 de maig de 2004).  
Les dues parts es reconeixen capacitat legal suficient per a formalitzar el present conveni,  
Manifesten  
I. De conformitat amb el que disposa l'article 11 de la Llei 6/1991, de 27 de març, de Carreteres de la Comunitat Valenciana, correspon a la Generalitat la planificació del sistema viari; l'establiment de normes aplicables a la planificació, la projecció, la construcció, la gestió, l'explotació, la conservació, la senyalització i les altres funcions directament relacionades amb la creació i el funcionament del sistema viari; la projecció, la construcció, la gestió, l'explotació, la conservació i la senyalització de la xarxa de la seua titularitat; l'exercici de les funcions que li siguen delegades en relació amb la Xarxa de Carreteres de l'Estat; l'exercici de les funcions que se li encomanen en relació amb la xarxa local; la cooperació tècnica i, si és el cas, econòmica amb les entitats locals en les matèries objecte de la seua competència; i l'exercici de les funcions de disciplina en la xarxa de la seua titularitat i amb caràcter subsidiari en la resta de les xarxes.  
II. Per la seua banda, la Direcció General de Trànsit (DGT), a través de la qual el Ministeri de l'Interior exercix les seues competències sobre l'Organisme Autònom Prefectura Central de Trànsit, d'acord amb el que establix l'article 12 del Reial Decret 1181/2008, d'11 de juliol, pel qual es modifica i es desenvolupa l'estructura orgànica bàsica del Ministeri de l'Interior (BOE núm. 171, de 16.07.2008), assumix, entre altres, les funcions relatives a la gestió i al control del trànsit interurbà, així com la planificació, la direcció i la coordinació de les instal·lacions i de les tecnologies per al control, la regulació, la vigilància i la disciplina del trànsit i la millora de la seguretat viària en les vies on la DGT exercix les esmentades competències; la informació als usuaris de les vies interurbanes sobre les incidències de la circulació, així com l'elaboració d'instruccions relatives a la circulació de transports especials, de vehicles que transporten mercaderies perilloses i de proves esportives en carretera; i la resolució sobre la instal·lació de videocàmeres i dispositius anàlegs per al control, la regulació, la vigilància i la disciplina del trànsit, en l'àmbit de l'administració general de l'Estat.  
III. En l'exercici de les seues funcions, la Direcció General de Trànsit té monitoritzades la major part de les vies de gran capacitat de la Comunitat Valenciana, tant de titularitat estatal com autonòmica.  
IV. Així mateix, la Generalitat té instal·lat en la CV-35 un sistema de vigilància i de gestió del trànsit, i preveu, a més, la progressiva instal·lació d'estos sistemes en diverses carreteres de la seua titularitat.   
V. Així mateix, la Generalitat ha executat el seu Centre de Gestió i Seguritat Viària a fi de coordinar els sistemes que s'han instal·lar en totes les seues carreteres, i s'entén com a centre de gestió del trànsit el que rep directament les dades i els vídeos de les seues instal·lacions.  
VI. Les dos administracions convenen a intercanviar la informació de les seues respectives xarxes d'elements Sistema de Trànsit Intel·ligent (d'ara en avant ITS), que els siguen d'interés.  
VII. Es redacta el present conveni per a definir l'àmbit de col·laboració dels dos centres, així com el seu funcionament i l'orde de prioritats, que es regirà per les següents:  
Clàusules  
Primera. Els centres de Gestió del Trànsit, tant de la Generalitat com de la Direcció General de Trànsit (DGT) hauran d'estar connectats, establir i executar cada organisme les actuacions i les inversions que siguen necessàries perquè es faça efectiva la mencionada connexió. Les esmentades actuacions hauran d'estar resoltes en el termini d'un any des de la firma del present conveni.  
Una vegada tinguen accés els dos centres a tot l'equipament, cada organisme exercirà l'activitat en funció de les seues competències.  
Segona. El senyal de vídeo de les càmeres de televisió de la xarxa de carreteres de la Generalitat es rebrà simultàniament en els centres de Gestió de Trànsit de la DGT i de la Generalitat. S'establirà per a això un protocol que impedisca el maneig simultani de les mencionades càmeres i el mencionat protocol s'adjuntarà com a addenda al present conveni.  
La instal·lació i l'ús de videocàmeres i de qualsevol altre mitjà de captació i reproducció d'imatges per al control, la regulació, la vigilància i la disciplina del trànsit en les vies públiques, es realitzarà amb subjecció al que establix la disposició addicional huitena de la Llei Orgànica 4/1997, de 4 d'agost, per la qual es regula la utilització de videocàmeres per les Forces i Cossos de Seguretat en llocs públics, i pel Reial Decret 596/1999, de 16 d'abril, pel qual s'aprova el reglament de desplegament i execució de la mencionada llei orgànica.  
Els dos centres de Gestió, de la Generalitat i de la DGT, tindran accés a totes les dades arreplegades pels equips instal·lats en les carreteres, i estos s'hauran d'adaptar a la normativa vigent pel que fa al funcionament.  
Tercera. Per a la informació que es transmet a través dels plafons de missatge variable (d'ara en avant PMV), instal·lats en les carreteres, s'establix l'orde de prioritats següent:  
1. Tindran prioritat les incidències i el missatges de gestió de trànsit que seran gestionats per la DGT a través del Centre de Gestió instal·lat en la Prefectura Provincial, i subsidiàriament, a través del Centre de Gestió i Seguretat Viària de la Generalitat, sempre amb coneixement del Centre de Gestió del Trànsit de la DGT.  
2. Correspondrà a la Generalitat tot el referent a les seues competències en matèria de senyalització, entre les quals estan les operacions de conservació i de manteniment de la via.  
3. Si es troba un plafó sense ús, qualsevol dels centres podrà posar el missatge d'acord amb les competències que cada organisme tinga atribuïdes.  
4. Si es troba un plafó en ús, tindran prioritat els missatges que afecten la seguretat viària, els quals es coordinaran des del Centre de Gestió de la DGT. Així mateix, este organisme és el que efectuarà els corresponents avisos a l'Agrupació de Trànsit de la Guàrdia Civil, i es comptarà sempre, en cas de ser necessari, amb la col·laboració, ajuda del Centre de Gestió i Seguretat Viària de la Generalitat.  
5. Correspon al Centre de Gestió de Trànsit de la Generalitat la senyalització corresponent als treballs de manteniment de la via, com ara talls de carril o incidències per obres.  
6. La senyalització dels PMV es realitzarà en les llengües oficials de la Comunitat Autònoma, en castellà i valencià.  
Quarta. Cada un dels organismes podrà incorporar a la xarxa de comunicacions els sistemes que li siguen propis; com és el cas de la Xarxa de Cinemòmetres de la DGT o la de vigilància de túnels per part de la Generalitat, amb l'única limitació de les possibilitats de la xarxa de comunicacions. S'establirà un inventari general dels elements ITS disponibles, en una addenda al present conveni.  
Cada centre de gestió tindrà accés a totes les dades arreplegades en les bases de dades dels dos centres, així com al seu tractament posterior. Els documents resultants del mencionat tractament es compartiran pels dos organismes en l'àmbit de les seues competències respectives.  
La DGT i la Generalitat hauran de definir i implantar un sistema de registre en què es detallen les actuacions que cada organisme realitze sobre els sistemes instal·lats, i es reflectirà en l'esmentat registre totes les actuacions executades amb data, hora, operador o equip, i s'haurà de comunicar als dos centres, amb un mínim de 48 hores d'antelació, qualsevol actuació que s'haja de realitzar a fi de coordinar-se amb altres possibles actuacions, a fi d'afectar el mínim possible a la circulació.  
Cinquena. Els dos organismes podran informar través de premsa, ràdio, televisió o qualsevol altre mitjà de comunicació, de l'estat de les infraestructures, cada un en funció de les seues competències, i s'utilitzarà per a això les llengües oficials de la Comunitat Valenciana.  
Sisena. Cada un dels organismes es compromet a mantindre les instal·lacions en perfecte estat d'ús, i es disposarà de les oportunes reserves de crèdit pressupostari.  
Setena. Quan la Generalitat efectue obres en les seues carreteres que afecten infraestructures ITS de la DGT, seran a càrrec de la Generalitat, com a titular de la via, les obres civils necessàries per a la reposició del servici, i seran a càrrec de la DGT la reposició dels equips i el cablejats per esta instal·lats.  
Huitena. Cada organisme assumirà el manteniment, la conservació i els consums elèctrics dels seus equips instal·lats en les carreteres.  
Novena. Les dos parts es comprometen a:  
a) Col·laborar amb els mitjans tècnics humans necessaris, a fi de resoldre qualsevol problema que poguera sorgir derivat de la interconnexió dels seus centres de gestió control, i propiciar mútuament la formació del seu personal d'explotació, gestió i manteniment.  
b) Elaborar un protocol de gestió i explotació operacional de detall, si es creu convenient per a la correcta explotació de les vies, que s'incorporarà a este conveni com a addenda.  
Deu. Es crearà una comissió per al seguiment i control d'este conveni, integrat per dos representants de l'Organisme Autònom Prefectura Central de Trànsit i dos representants de la Generalitat. Les funcions de l'esmentada comissió seran el seguiment del conveni, les obligacions assumides en les seues clàusules, així com qualsevol problema que poguera sorgir de la interpretació d'este. Esta comissió haurà de quedar constituïda en el termini màxim de dos mesos comptadors des de l'endemà de la firma del present conveni.  
Onze. El present conveni té naturalesa administrativa, per la qual cosa els dubtes o les controvèrsies que pogueren sorgir que no siguen resoltes per la Comissió de Seguiment a què es referix la clàusula anterior, seran de coneixement i competència dels òrgans de la jurisdicció contenciosa administrativa.  
I, com a prova de conformitat amb el contingut del present conveni de col·laboració, les dos parts firmen, en quatre exemplar, al lloc i en la data al principi assenyalats.  
El conseller d'Infraestructures i Transport: Mario Flores Lanuza.  
El subdirector general de Gestió de Trànsit i Mobilitat, p. d.: Federico C. Fernández Alonso.